**CLXXIII**

*Vasile Voiculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te mistuie iubirea? Credeai că-i o păpușă,

Să-ți faci un joc cu toane, ca în copilărie.

Când ea-ți cerea o fire de salamandră vie,

În tainica-i văpaie să arzi făr' de cenușă.

Ea nu stă-n trup, stăpână a cărnii și-a plăcerii,

Înflăcăratu-i spirit, urgie, le consumă;

Își cată-n noi duh geamăn... și, de-l îmbii cu humă,

Rămâi o biată urnă cu zgurile durerii...

Te ispitește jindul să-mbraci și fericirea

Cum pui, pentru petreceri, o rochie de brocarte?

Dar trebuie-nfruntată cu spaimă, ca o moarte...

Căci ea, ca să pătrundă, îți sparge-alcătuirea,Preface în genune lăuntrul tău, anumeCa să încapă-acolo, cu ea, întreaga lume.sâmbătă, 1 februarie 1954